Document ID: /roh_data/filtered/fineweb-2-filterrobots_roh.jsonl.gz/11067

Mustér ha gia ina tscherta experientscha da realisar cursas dad e-mountainbike. L’onn passa è vegnì organisà in’emprima cursa per in e scadin ch’ha manà dal resort Catrina fin a Caischavedra en il territori da skis.
Il territori da Mustér è fitg adattà per ir cun e-bike. Igl è pretensius e taiss, simplamain perfetg.
La disciplina e-mountainbike sa sviluppescha rasant. Sin plaun internaziunal datti gia dapi intgins onns in seria da cursas. Er als davos trais campiunadis mundials da mountainbike è gia vegnì cumbattì per medaglias en questa disciplina. Tar las dunnas ha dacurt la Svizra Nicole Göldi triumfà a Val di Sole en l’Italia. Las cursas èn sumegliantas a quellas da cross country. Grazia al motor vegnan questas cursas dentant manadas tras sin percurs fitg tecnics e taiss.
Las cursas dad e-mountainbike èn fitg spectacularas, dentant er ina sfida per atlet e velo.
In bun mountainbiker da cross country na saja betg automaticamain er in bun e-mountainbiker. Quai saja ina disciplina differenta, uschia Ralph Näf, il schef d’equipa da Vital Albin u dal vicecampiun olimpic Mathias Flückiger. I dovra in tschert trenament per avair enta maun endretg il velo cun motor che paisa principalmain in bun tant dapli ch’in velo senza motor. Ils e-mountainbikes èn fin a 25 kilos grevs.
Malgrà ch'ils e-mountainbikes èn dapi intgins onns fitg populars e pli e pli derasads, las cursas dad e-mtb èn anc pir a l’entschatta. Pussibel dentant che quai sa mida ils proxims onns. E tenor Ralph Näf duai il 2022 er dar in campiunadi svizzer dad e-mountainbike, puspè a Mustér.